### Beslutning

Taget til efterretning.

Afbud: Timmy Koch

### Sagsfremstilling

## Resume og sagens baggrund

I denne sag gives en status på arbejdet med moderniseringen af [adresse] Kalundborg Hallerne.
Kommunalbestyrelsen afsatte i november 2023 midler til at undersøge, om hallen kan moderniseres, så den kan rumme større kulturarrangementer såsom teaterforestillinger, musikarrangementer, messer og generalforsamlinger. I anlægsbudgettet for 2025 er der reserveret 10,8 mio. kr. til projektet.

## Indstillinger

Chefen for Vej, Ejendomme og Affald indstiller, at orienteringen tages til efterretning.

## Behandling

Teknik- og Miljøudvalget, Kultur- og Fritidsudvalget.

## Sagsfremstilling

I anlægsbudgettet for 2025 er der reserveret 10,8 mio. kr. til at etablere en professionel scene i [adresse] Kalundborg Hallerne. Arbejdet har indtil nu omfattet:

* Dialog med relevante aktører, herunder [adresse], kulturinstitutioner, teaterforeninger og private aktører
* Teknisk gennemgang af hallens nuværende tilstand og potentiale for ombygning
* Indledende skitseforslag og vurdering af omkostninger
* Afklaring af behov for lyd-, lys- og sceneteknik samt fleksibel indretning.

De indledende undersøgelser viser, at der er gode muligheder for at indrette hallen, så den igen kan rumme større arrangementer. Der vil dog være behov for omfattende tekniske og funktionelle tilpasninger. Blandt de centrale elementer i moderniseringen er:

* Udvidelse af den eksisterende scene i både bredde og højde
* Indkøb af nye podier, der kan justeres i højden og anvendes enten som selvstændig scene eller som udvidelse af den eksisterende
* Forbedring af akustik og installation af professionelt lyd- og lysudstyr, herunder to store lærreder på hver side af den eksisterende scene med tilhørende projektorer i loftet
* Etablering af ny eltavle og renovering af elinstallationer til moderne standard
* Etablering af backstagefaciliteter for optrædende kunstnere med eget toilet
* Opsætning af flere kraner i loftet for at skabe større fleksibilitet i forhold til lyd, lys og mobil scene.

Administrationen vurderer, at ovennævnte ændringer kan gennemføres inden for det afsatte budget. Skitsetegning af forslag til udvidelse af eksisterende scene og referencebillede af mobil scene fremgår af Bilag 1.

Tids- og procesplan
Projektet er nu i projekteringsfasen, hvor der udarbejdes tegninger og foretages beregninger til brug for udbud af det endelige projekt til kommende entreprenører. Det forventes, at selve udførelsen af projektet kan finde sted i perioden fra februar til august 2026, og at hallen vil være klar til sæsonen 2026/2027.

## Økonomiske konsekvenser

Ingen bevillingsmæssige konsekvenser.